## Odluka o kamatnim stopama Narodne banke Hrvatske

### NN 116/1993 (30.12.1993.), Odluka o kamatnim stopama Narodne banke Hrvatske

# NARODNA BANKA HRVATSKE

Na temelju članka 16 stavka 2. i članka 67. stavka 1. točke 11. Zakona
o Narodnoj banci Hrvatske ("Narodne novine", broj 74/92., 26/93.
i 79/93.) Savjet Narodne banke Hrvatske na svojoj sjednici održanoj 30.
prosinca 1993. donio je

## ODLUKU

### o kamatnim stopama Narodne banke Hrvatske

I.

Narodna banka Hrvatske na reskontne kredite iz primarne emisije i na
sva druga potraživanja obračunava i naplaćuje kamate po eskontnoj stopi
Narodne banke Hrvatske. Izuzetno od stavka 1. ove točke, Narodna banka
Hrvatske na lombardne kredite iz primarne emisije obračunava i naplaćuje
kamate po stopi kojaje 0,15 postotnih bodova iznad eskontne stope Narodne
banke Hrvatske.

II.

Narodna banka Hrvatske naplaćuje kamate na kredite za održavanje dnevne
likvidnosti banaka po stopi koja je za 0,35 postotnih bodova iznad eskontne
stope Narodne banke Hrvatske.

III.

Na iznos kredita iz primarne emisije koji se koristi protivno propisima,
odnosno nenamjenski, Narodna banka Hrvatske naplaćuje kamate po stopi koja
je za 6 postotnih bodova iznad eskontne stope Narodne banke Hrvatske. Kamate
po stopi iz stavka 1. ove točke Narodna banka Hrvatske naplaćuje i na iznos
drugih novčanih obveza banaka prema Narodnoj banci Hrvatske koje se nisu
namirile o roku dospijeća.

IV.

Banke koje se koriste sredstvima obvezne rezerve za održavanje dnevne
likvidnosti dužne su Narodnoj banci Hrvatske platiti kamate za korišteni
iznos sredstava obvezne rezerve i to:

- za iznos korišten do 10% izdvojenih sredstava obvezne rezerve po stopi
od 2,5 postotnih bodova iznad eskontne stope Narodne banke Hrvatske; i

- za iznos korišten iznad 10% izdvojenih sredstava obvezne rezerve,
odnosno ako se banka koristi sredstvima obvezne rezerve duže od to dana
u tijeku mjeseca po stopi od 8,5 postotnih bodova iznad eskontne stope
Narodne banke Hrvatske.

V.

Na iznos sredstava korištenih iznad iznosa raspoloživih sredstava na
žiro-računu banaka, Narodna banka Hrvatske naplaćuje kamate po stopi od
8,5 postotnih bodova iznad eskontne stope Narodne banke Hrvatske. Kamate
po stopi iz stavka 1. ove točke banke plaćaju i na iznos pozajmica odobrenih
po osnovi posebnih kredita za isplatu štednih uloga, tekućih i žiro-računa
građana u dinarima kod banaka. Banke koje nisu pravilno obračunale obveznu
rezervu ili je nisu u roku izdvojile u smislu propisa o obveznoj rezervi,
dužne su Narodnoj banci Hrvatske platiti kamatu za manje obračunati i izdvojeni
iznos obvezne rezerve po stopi od 8,5 postotnih bodova iznad eskontne stope
Narodne banke Hrvatske.

VI.

Na sredstva obvezne rezerve banaka Narodna banka Hrvatske ne plaća kamate.

VII.

Danom početka primjene ove odluke, prestaje važiti Odluka o kamatnim
stopama Narodne banke Hrvatske ("Narodne novine", br. 99/93.),
i Odluka o izmjeni Odluke o kamatnim stopama Narodne banke Hrvatske ("Narodne
novine", br 107/93.).

VIII.

Ova odluka stupa na snagu danom objave u "Narodnim novinama",
a primjenjivat će se od 1. siječnja 1994. godine.

O.br. 208/93.

Zagreb, 30. prosinca 1993.

Predsjednik Savjeta Narodne banke Hrvatske

Guverner Narodne banke Hrvatske

**dr. Pero Jurković, v. r.**

Odluka, NN 116/1993-2252